Ameerika Ühendriikide majanduskasvu aeglustumine on lühiajaline, teisel poolaastal hakkab konjunktuur taas paranema ja aastal 2002 suureneb sisemajanduse kogutoodang (SKT) umbes 4%, ennustab investeerimispank Schroder Salomon Smith Barney (SSSB) Rootsi Dagens Industri teatel.
Enamik teisi nii positiivsel arvamusel USA majanduse seisust ei ole. Näiteks USA keskpanga (Fed) president Alan Greenspan nimetas äsja riigi majanduskasvu aeglustumist 'dramaatiliseks' ja arvas, et majanduskasv langeb nulli ligi.
SSSB pakub, et USA SKT suureneb tänavu 1,6%. Fed alandab intresse nii kaua, kui on vajalik majandusse pöörde toomiseks, küsimus on ainult selles, et pole teada, kui madalaks tuleb intressitase lasta, ütles SSSB majandusanalüüside juht Michael Saunders.
SSSB usub, et tänu baasintressi alandamisele möödub USA majanduskasv 2002. aastal taas Lääne-Euroopa omast.